Timbroù Paraguay

Emañ Paraguay e Su Amerika, skoachet etre Brazil, Arc’hantina ha Bolivia.

Etre 1769 ha 1811 e voz aozet gant melestradurezh trevadennel Spagn ur servij postel e Paraguay. Kaset e veze al lizhiri eus Buenos Aires dre Santa Fe ha Corrientes da Candelaria hag Asunción, kêrbenn ar vro.
Dizalc’h e voe Paraguay diouzh Spagn e 1811.

Embann a ra timbroù Republik Paraguay hec'h-unan abaoe 1870. Betek 2010 e veze pourvezet servijoù postel ar vro gant an embregerezh Correo Paraguayo (Post Paraguay), goude-se e teuas ar garg da vezañ dindan an ‘’Dirección Nacional de Correos del Paraguay’’, berraet DINACOPA, da lavaret eo Renerezh Broadel Postoù Paraguay.

Emezelañ a reas ar vro da Unvaniezh Postoù ar Bed d’ar 1 añ a viz Gouere 1881. 

Abaoe 1911 ez eo Republik Paraguay ezel eus Unaniezh Postel Amerika ha Spagn (e spagnoleg : ‘’Unión Postal de las Américas y España’’ berraet UPAE), bremañ Unaniezh Postel Amerika, Spagn ha Portugal (UPASP)’.

D'ar 1añ a viz Eost 1870 e voe embannet gant Republik Paraguay he zimbroù kentañ (e talvoudoù-gwerzh 1, 2 ha 3 real), produet dre litografiezh gant R. Lange e Buenos Aires. Warne e oa skeudennet ardamez Paraguay — ul leon o sevel war e dreid a-dreñv, o terc’hel ur vazh koad warni ur boned republikan. Adembannet e voe e 1879, 1881 ha 1885.
Kantved deiz-ha-bloaz an dizalc’hidigezh a voe pennabeg embann ur rummad timbroù o kinnig alegorienn ar Republik a e 1911. Abaoe 1903 ne veze ket lennet anv ar vro hepmuiken met ‘’’Republica del Paraguay’’ war an timbroù-post.

Brezel ar Chaco (1932-1935) a roas lañs da embann un toullad timbroù etre 1932 ha 1957 : kartenn ar rannvro c’hoantaet gant Bolivia (1932), emvodoù evit ar peoc’h (1939 ha 1940), timbroù evit enoriñ stourmerien ar brezel (1957).


 Diktatouriezh Stroessner 

Buhez politikel ar Paraguay a zo bet trubuilhet a-viskoazh, gant taolioù-arnod milourel a-hed an amzer., betek  ma teuas e penn ar vro ar jeneral  Alfredo Stroessner a savas un diktatouriezh krennet, gant harp ar Stadoù-Unanet hag ar Brazil, etre 1954 ha 1989. Gwelet e voe e boltred war meur a dimbr adalek ar bloavezhioù 1950, e-unan pe gant penntiern ur Stad (Juan Perón e 1955, De Gaulle e 1964).

Ar relijion gatolik – hini ar muiañ-niver e Paraguay – a roas danvez evit moullañ timbroù ivez : Arc’heskopti Asunción (1947), ar Pab Paol VI pedet en emvod Aozadur ar Broadoù Unanet (1965), deiz-ha-bloaz marv Ignas Loyola…

E 1960 e teue er-maez ur rummad timbroù evit brudañ Gwirioù Mab-Den…

Politikerezh embann


Betek penn-kentañ ar bloavezhioù 1960 e heulias melestradurezh Postoù Paraguay ur bolitikerezh embann a skiant vat, gant temoù dibabet e-barzh sevenadur hag istor ar vro.
Goude 1961 e krogas ar Postoù ar vro da broduiñ ur bern timbroù-post nann-krannellet ha blokoù evit dastumerien ar broioù estren. Etre 1961 ha 1980 e voe embannet 355 blok-post (dezho ur priz uhel) ha war-dro tri mil timbr.

Livadurioù arzourien Europa (Goya, Rubens, Dürer…), al listri-mor, ar C’hoarioù Olimpek, an diskouezadegoù timbrawouriezh, ar chas, ‘’Bloavezh etrebroadel ar vugale’’… sed aze danvez rummadoù timbroù gwerzhet er-maez Paraguay e-pad ar prantad-amzer-se.

Pa guitaas Stroessner penn ar Stad e voe votet adreizhadennoù evit lakaat un termen d’ar statud digenvez a oa hini Paraguay e-pad an diktatouriezh. Dont a reas ar velestradurezh war-gil a-fed politikerezh embann timbroù-post ivez, er bloavezhioù 1990. 39 timbr a voe embannet e 1991 pa oa bet savet 109 hini daou vloaz a-raok. Gouestlet e oant da skrivagnerien, medisined ar vro, d’ar strolladoù breutaerien pe notered Asunción, d’ar Groaz-Ruz, d’ar pezhioù artizanel hengounel, d’ar feur-emglev etrebroadel Mercosur, d’ar vell-droad…

 Postoù dre-nij 
Adalek 1929 e voe embannet timbroù evit ar postoù dre-nij (alc’hwez ‘’Correo Aéro’’) gant Paraguay. Implijet e voe zoken an aerlestr Graf-Zeppelin evit dasparzhañ lizhiri er bloavezhioù 1930. Timbroù ar bloaz 1924 a voe dresimoullet gant tresadenn an aerlestr brudet e 1931, hag embannet e voe div rummad timbroù (tric’hornek evit lod) e 1932 ha 1933 evit lidañ beajoù ar Zeppelin.

 Timbroù pellskrid 
Etre 1892 ha 1901 e voe moullet timbroù-pellskrid. Unan anezho a voe gwerzhet hag implijet evit kas lizhiri.

 Yezhoù 
Kenofisiel eo ar gwaranieg hag ar spagnoleg e Paraguay, koulskoude n’eus roud ebet eus ar gwaranieg war an timbroù-post embannet.

 Liamm diavaez 
  Postoù Paraguay

 Pennad kar 
Timbroù Bolivia
Timbroù Perou

Paraguay
Rummad:Paraguay